**Број: 177-20-ОС/1**

**Дана: 29.06.2020. године**

**ПРЕДМЕТ: ДОДАТНО ПОЈАШЊЕЊЕ КОНКУРСНЕ ДОКУМЕНТАЦИЈЕ бр.1**

**ПИТАЊА ПОТЕНЦИЈАЛНОГ ПОНУЂАЧА:**

„ПРЕДМЕТ: Захтев за додатним информацијама или појашњењима у вези Конкурсне документације (Прва измена КД) број 177-20-ОС/1-1 од 19.06.2020.године за набавку намирница за припремање хране за редовну исхрану пацијената и храну за потребе пацијената у допунском раду КЦВ ОП 177-20-ОС

 На основу чланаа 63. став 2. ЗЈН, у законском року, достављамо Захтев за додатним информацијама или појашњењима у вези Конкурсне документације (Прва измена КД) број 177-20-ОС/1-1 од 19.06.2020.године за набавку намирница за припремање хране за редовну исхрану пацијената и храну за потребе пацијената у допунском раду КЦВ ОП 177-20-ОС, а који се састоји у следећем:

1.Код обавезних услова- тачка 4., као доказе тражите, између осталог, и следеће доказе:

„г) Понуђач је у обавези да приложи потврду Министарства пољопривреде, шумарства и водопривреде да је уписан у Централни регистар објеката или одогварајући доказ Министарства пољопривреде, шумарства и водопривреде да је поднео пријаву за упис у Централни регистар објеката, а све у складу са чл. 15. Закона о безбедности хране (Сл.гласник РС; бр. 41/2009).

ђ) Понуђач је у обавези да приложи потврду Министарства пољопривреде, шумарства и водопривреде да је уписан у Централни регистар објеката или одговарајући доказ Министарства пољопривреде, шумарства и водопривреде да је поднео пријаву за упис у Централни регистар објеката, а а све у складу са чл. 15. Закона о безбедности хране (доказ се односи на понуђача који обавља делатност производње и промета производима биљног/мешовитог порекла).“

Чланом 15. Закона о безбедности хране регулисано је да се производњом и прометом хране може бавити правно лице...које је регистровано у Регистру привредних субјеката у које је уписано у Централни регистар објеката у коме се воде подаци о одобреним објектима и регистрованим објектима.

Из наведене законске одредбе види се да Централни регистар не прави разлику на начин како сте ви дефинисали ваше захтеве – у доказу под ђ) позивате се на порекло робе док се у доказу под г) не позивате.

Уколико сматрате да је овај доказ потребан за предметну набавку сматрамо да је довољно и у складу са наведеном одредбом да тражите само доказ под г), те у том смислу предлажемо да измените Конкурсну документацију.

За доказ под „е) Понуђач који нуди производе биљног/мешовитог порекла, а не поседује објекте (а и б), обавезан је да достави важећи Уговор о пословној сарадњи са произвођачем или привредним субјектом који обавља делатност производње и промета производима биљног/мешовитог порекла“, **молимо да појасните да ли понуђач који поседује доказе тражене под а) и б) не треба да достави доказ под е).**

 3.Као додатни услов у погледу финансијског капацитета дефинисали сте да бонитет понуђача треба да је оцењен минималном оценом веома добар бонитет „ББ“.

Сматрамо да је овај услов дискриминаторски и да фаворизује одређене понуђаче или понуђача односно да ограничава конкуренцију.

Ваш минимални захтев је „ББ“. По ком принципу и по којој методологији односно објективном критеријуму сте одредили да је баш минимум „ББ“ скоринг неопходан ниво финансијског капацитета? Молимо вас да нам детаљно појасните како сте одредили да је баш минимум скоринг ББ сасвим адекватан вашим потребама. Молимо вас за математички доказ у конкретном предмету набаке како сте израчунали да је минимум ББ скоринг задовољавајући за финансијски капацитет.

Из овако постављеног услова не видимо уопште разлог за његово дефинисање као неопходног у предметној набавци, те сматрамо да овим условом без икакве потребе и основа ограничавате конкуренцију односно фаворизујете неке понуђаче.

С обзиром да тражите и банкарску гаранцију за озбиљност понуде и за добро извршење посла, као и доказе о референтним испорукама, сматрамо да тиме дајемо гаранције и сигурност у своју „стабилност и поузданост“ у испоруци добара која су предмет ове јавне набавке. Такође, и на сајту НБС су јавно доступни подаци о ликвидности привредних субјеката односно о принудној наплати, те провером на истом се можете уверити односно утврдити финансијски капацитет сваког понуђача.

Овако постављеним условом сматрамо да сте директно повредили начела ЗЈН.

На основу наведеног предлажемо да размотрите постављени захтев и измените Конкурсну документацију односно исти бришете.

 4.Kод додатних услова под редним бројем 5. као доказ за 1 возило хладњачу захтевате као доказ: уверење-атест акредитованог тела да је доставно возило хладњача и важеће Решење за јавни превоз ствари.

 С обзиром да већина заинтересованих лица/потенцијалних понуђача у предметном поступку односно оних који се баве делатношћу која је предмет конкретне набавке не обавља јавни превоз у смислу Закона о превозу терета у друмском саобраћају („Службени гласник РС“; бр. 68/2015 и 41/2018) него превоз за сопствене потребе у смислу члана 2. став 1. тачка 6) наведеног закона, за такав превоз се не издаје Решење о јавном превозу ствари, које сте ви тражили.

 С обзиром на наведено предлажемо да захтев у погледу достављања Решења о јавном превозу ствари бришете као доказ из предметне конкурсне документације.

 5.Код додатних услова под редним бројем 8. захтевате следеће:

 „Понуђач има Систем управљања безбедношћу хране – ISO 22000 стандард;

Понуђач има Систем упрaвљaњa зaштитoм здрaвљa и бeзбeднoшћу нa раду OHSAS 18001 стандард;

Понуђач има Систем упрaвљaњa зaштитoм живoтнe срeдине ISO 14001 стандард.“

Као доказ за наведени услов тражите да понуђа достави следеће:

„Доставити фотокопију важећег ISSO 22000 стандарда.

Доставити фотокопију важећег OHSAS 18001 стандарда.

Доставити фотокопију важећег ISSO 14001 стандарда.“

У поступцима јавних набавки прописивање додатних услова има за циљ доказивање способности понуђача да, с обзиром на карактеристике сваког конкретног предмета јавне набавке, у истој учествује. Важно је да понуђач докаже да располаже са довољно капацитета (примерених предмету набавке и у логичкој вези са предметом) и да може успешно реализовати предметни поступак јавне набавке. Чланом 76. ставом 2. ЗЈН прописано је да Наручилац у конкурсној документацији одређује додатне услове за учешће у поступку јавне набавке у погледу финансијског, пословног, техничког и кадровског капацитета увек када је то потребно имајући у виду предмет јавне набавке. Док је чланом 76. ставом 6. ЗЈН прописано да Наручилац одређује услове за учешће у поступку тако да ти услови не дискриминишу понуђаче и да су у логичкој вези са предметом јавне набавке. У складу са наведеним одредбама ЗЈН наручилац сагледавајући своје објективне потребе одређује услове у конкурсној документацији, у циљу успешне реализације поступка јавне набавке, али водећи рачуна да обезбеди конкуренцију, поштујући основна начела дефинисана Законом о јавним набавкама – начело обезбеђивања конкуренције и начело једнакости понуђача.

Ви, као наручилац, као додатни услов захтевате да понуђач има сертификован систем ISSO 22000 , OHSAS 18001 и ISSO 14001, који се доказују достављањем фотокопијама важећих сертификата.

С обзиром на одредбе ЗЈН молимо вас да нам одговорите да ли ви као наручилац имате те сертификате односно да ли имате право да захтевате сертификате које и сами не поседујете (уколико их не поседујете) и да ли сертификати које захтевате од понуђача морају бити у складу са предметом јавне набавке? Сматрамо да наручилац нема право да захтева сертификате које и сам не поседује и да сертификати које захтева од понуђача морају бити у складу са предметом јавне набавке.

Став Републичке комисије за заштиту права, кроз праксу донетих решења (нпр. Решење број 4-00-22/2016)- „додатни услов у погледу пословног капацитета (поседовање одређених сертификата) није у складу са чланом 76. ставом 6. ЗЈН, тачније није у логичкој вези са предметом јавне набавке. Такође, имајући у виду да услов може испунити само мали број потенцијалних понуђача, наручилац је ограничио конкуренцију и предметна јавна набавка мора бити поништена у целини.“ Поред тога, Републичка комисија у поменутом Решењу указала је и на чињеницу да ни сам наручилац не поседује сертификат о примени тражених стандарда, те да је непримерено да се исти захтева од понуђача.

Из наведеног произилази закључак да наручилац не може конкурсном документацијом захтевати да понуђач поседује стандард који он сам не поседује, и на тај начин ограничавати конкуренцију .

Из наведеног јасно и недвосмислено произилази да је наручилац у конкретном поступку јавне набавке дискриминисао понуђаче и прописио услове који нису у складу са његовим објективним потребама и предметом јавне набавке, а који, вероватно, ни сам не поседује. Оваквим захтевом наручилац на погрешан начин ограничава конкуренцију и омогућава понуђачу који поседује тражене сертификате да евентуално понуди знатно вишу цену односно да једини буде прихватљив (у смислу испуњености свих услова), што је у супротности са начелом ефикасности и економичности поступка јавне набавке.

Овакав услов пословног капацитета битно нарушава основна начела у поступку јавне набавке, начело обезбеђења конкуренције и начело једнакости понуђача.

С обзиром на наведено указујемо наручиоцу на недостатке у конкурсној документацији и предлажемо да изврши измену предметне конкурсне документације у смислу брисања додатних услова у погледу пословног капацитета – тражених стандарда на начин како су захтевани.

Овим захтевом указујемо наручиоцу на уочене неправилности и предлажемо наручиоцу да изврши измене конкурсне документације за предметну набавку у смислу датих указивања и тражених појашњења.

У супротном поднећемо захтев за заштиту права.“

**ОДГОВОРИ НАРУЧИОЦА:**

**1.** Наручилац прихвата сугестију потенцијалног понуђача те ће извршити потребне измене конкурсне документације. Опреза ради додатно појашњава да понављањем захтева за доказима под тачкама г) и ђ) није учињена никаква повреда законских одредби пошто ће понуђачи који поднесу понуду свакако оба захтева испунити достављањем једног доказа те не постоји препрека за подношење одговарајуће понуде. Наручилац је само желео додатно да нагласи обавезу достављања предметног доказа и за потенцијалне понуђаче који обављају делатност производње и промета производима биљног/мешовитог порекла из разлога што је у спроведеним поступцима јавних набавки претметних добара у претходном периоду добијао захтеве да додатно појасни овај захтев.

Што се тиче доказа под тачком е), потпуно је јасно да је дошло до штампарске грешке те да треба да пише „*а није произвођач*“ уместо погрешно копиране одредбе „*а не поседује објекте (а и б)*“. Наручилац ће извршити потребне измене и овог дела конкурсне документације.

**2.** Наручилац напомиње да у захтеву за додатним појашњењем не постоји питање под редним бројем два (2).

**3.** Апсурдно је мишљење потенцијалног понуђача да је захтевани „*услов дискриминаторски и да фаворизује одређене понуђаче или понуђача и да ограничава конкуренцију*“. Наручилац само користи потпуно легитимно право да у поступку јавне набавке хране за потребе пацијената репрезентативне здравствене установе на територији АП Војводине обезбеди сигурног, поузданог и квалитетног добављача. Никако и ни на који начин није била намера наручиоца да постави дискриминаторске услове па прихвата и ову сугестију потенцијалног понуђача те ће извршити потребне измене конкурсне документације тачно према захтеву.

**4.** Наручилац у потпуности прихвата сугестију потенцијалног понуђача те ће извршити потребне измене конкурсне документације.

**5.** Наручилац поново напомиње да је потпуно не утемељено и крајње субјективно мишљење потенцијалног понуђача који тврди да наручилац мора и сам поседовати све сертификате које захтева као услов за учешће од потенцијалних понуђача. Домен сертификације се односи на област пословања тј. делатност одређеног субјекта те је потпуно логично и оправдано да се од потенцијалних понуђача предметних добара која се набављају (хране) у овом поступку јавне набавке захтева да поседују стандард пословања у складу са сертификатом који се односи на систем управљања безбедношћу храном.

Наиме, предметни стандард је први међународни стандард за управљање безбедношћу храном који могу користити сви чланови ланца снабдевања храном. Основе овог стандарда су управо принципи HACCP система. Захтевани ISO 22000 је погодан за организације свих величина и као што је прикладан за пекаре са 10-ак запослених, тако је прикладан и за међународне произвођаче хране и организације у целокупном ланцу промета хране.

Ради крајње објективности спровођења поступка јавне набавке и омогућавања свим заинтересованим тј. потенцијалним понуђачима да поднесу одговарајуће понуде, наручилац ће приступити измени конкурсне документације и избацити услов под редним бројем 8.

Комисија за јавну набавку 177-20-0С